Document ID: 31986R2079

KOMISSION ASETUS (ETY) N:o 2079/86,
annettu 30 päivänä kesäkuuta 1986,
asetuksen (ETY) N:o 1729/78 muuttamisesta sokerialalla markkinointivuodesta 1986/1987 sovellettavan tuotantotukijärjestelmän osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(), sellaisena kuin se on viimeksi muutettuna asetuksella (ETY) N:o 934/86(), ja erityisesti sen 9 artiklan 6 kohdan,
sekä katsoo, että
tiettyjen kemianteollisuudessa käytettävien sokerialan tuotteiden tuotantotukea koskevista yleisistä säännöistä 25 päivänä maaliskuuta 1986 annetun neuvoston asetuksen (ETY) N:o 1010/86() 1 artiklan 4 kohdassa säädetään tuen vahvistamisesta määräajoin; tämän vuoksi on syytä säätää vahvistamisesta neljännesvuosittain; asetuksen (ETY) N:o 1010/86 4 artiklassa säädetään erityisesti määritettävistä viitekausista ja sokerin maailmanmarkkinahinnan ja yhteisössä vallitsevan glukoosin hinnan määrittämiseksi tehtävistä toteamisista; on aiheellista ottaa käyttöön noin kolmen kuukauden pituiset viitekaudet, koska tuet vahvistetaan neljännesvuosittain,
kolmansien maiden markkinoilla sokeriylijäämät myydään lähes kokonaan tarjouskilpailuilla; tämän vuoksi tuotantotuen vahvistamisessa käytettävän sokerin maailmanmarkkinanhinnan määrittämisessä kyseisen viitekauden aikana olisi käytettävä tämän tarjouskilpailumenettelyn mukaisesti vahvistettujen vientitukien painotettua keskiarvoa,
yhteisössä vallitsevan glukoosin hinnan määrittämisessä on syytä toisaalta viitata puolueettomiin tietoihin, kuten kyseisen viitekauden aikaisiin Bordeaux'n ja Bayonnen markkinoilla tehtyihin maissin hintanoteerauksiin, ja toisaalta otettava huomioon tuotantopaikan ennakkokustannukset samansuuruisina koko yhteisössä vapaasti tehtaalla glukoosiksi jalostettavaksi -toimitukseen asti,
asetuksen (ETY) N:o 1010/86 4 artiklan 1 kohdassa säädetään, että tuotantotuki määritetään yhteisössä vallitsevan sokerin hinnan, valkoisen sokerin maailmanmarkkinahinnan ja glukoosin hinnan perusteella; mainitun asetuksen 4 artiklan 3 kohdassa säädetään, että markkinointivuodesta 1988/1989 tuen laskemisessa käytettävän sokerin hinta on mukautettava ottaen huomioon valkoisen sokerin maailmanmarkkinahinnan ja glukoosin hinnan välinen mahdollinen erotus; tätä varten on tarpeen antaa kyseiset yksityiskohtaiset säännöt soveltamisesta ja tämän vuoksi muuttaa kemianteollisuudessa käytettävän sokerin tuotantotuen soveltamista koskevista yksityiskohtaisista säännöistä 24 päivänä heinäkuuta 1978 annettua komission asetusta (ETY) N:o 1729/78(), ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetusta (ETY) N:o 1729/78 seuraavasti:
1. Korvataan 1 artikla seuraavasti:
"1 artikla
1. Valkoisen sokerin tuotantotuki vahvistetaan neljännesvuosittain ajanjaksoiksi, jotka alkavat 1 päivänä heinäkuuta, 1 päivänä lokakuuta, 1 päivänä tammikuuta ja 1 päivänä huhtikuuta.
2. Edellä 1 kohdassa tarkoitettua vahvistamista varten "viitekaudella" tarkoitetaan:
a) asetuksen (ETY) N:o 1010/86 4 artiklan 4 kohdan a alakohdassa tarkoitetun sokerin maailmanmarkkinahinnan määrittämisessä käytettävän valkoisen sokerin vientitukien toteamisen osalta
ja
b) edellä mainitun asetuksen 4 artiklan 4 kohdan b alakohdassa tarkoitetun glukoosin hinnan määrittämisessä käytettävän yhteisön markkinoilla vallitsevan maissin hinnan toteamisen osalta
ajanjaksoa, joka alkaa 1 kohdassa tarkoitettua kutakin määräaikaa välittömästi edeltävän vuosineljänneksen ensimmäisenä päivänä ja päättyy saman vuosineljänneksen viimeisen kuukauden 15 päivänä.
3. Sokerin maailmanmarkkinahintojen osalta asetuksen (ETY) N:o 1010/86 4 artiklan 4 kohdan a alakohdassa tarkoitettu keskiarvo on valkoisen sokerin vientitukien painotettu keskiarvo, joka on vahvistettu tarjouskilpailun perusteella 2 kohdassa määritellyn kyseisen viitekauden aikana sen viennin osalta, joka tapahtuu kyseisenä markkinointivuonna keskiarvon toteamishetkellä.
4. Glukoosin hinnan osalta asetuksen (ETY) N:o 1010/86 4 artiklan 4 kohdan b alakohdassa tarkoitettu yhteisön markkinoilla vallitseva maissin hinta todetaan Bayonnessa ja Bordeaux'ssa 2 kohdassa määritetyn kyseisen viitekauden aikana noteerattujen maissin hintojen keskiarvon perusteella ja sitä korotetaan kiinteällä summalla, joka on 1,5 ECUa 100 maissikilolta. Jos tämä summa on suurempi kuin kyseisen viitekauden ensimmäisenä päivänä sovellettava maissin kynnyshinta, mainitussa toteamisessa otetaan huomioon tämä viimeksi mainittu hinta.
5. Markkinointivuosina 1986/1987 ja 1987/1988 kunkin 1 kohdassa tarkoitetun vuosineljänneksen aikana 100:aa kilogrammaa valkoista sokeria kohti sovellettava tuotantotuki on yhtä suuri kuin sinä vuosineljänneksenä, jolle tuki vahvistettiin, sovellettavan yhteisössä vallitsevan sokerin hinnan ja kyseisenä viitekautena määritetyn glukoosin hinnan välinen erotus.
6. Markkinointivuodesta 1988/1989 jokaisen 1 kohdassa tarkoitetun vuosineljänneksen aikana 100:aa kilogrammaa valkoista sokeria kohti sovellettava tuotantotuki on yhtä suuri kuin sinä vuosineljänneksenä, jolle tuki vahvistettiin, sovellettavan yhteisössä vallitsevan sokerin hinnan ja kyseisenä viitekautena määritetyn sokerin maailmanmarkkinahinnan välinen erotus, sanotun kuitenkaan rajoittamatta toisen ja kolmannen alakohdan soveltamista.
Jos sokerin maailmanmarkkinahinta on alhaisempi kuin glukoosin hinta, tuotantotuki on yhtä suuri kuin yhteisössä vallitsevan sokerin hinnan ja glukoosin hinnan välinen erotus, johon on lisätty 25 prosentin suuruinen osuus sokerin maailmanmarkkinahinnan ja glukoosin hinnan välillä todetusta erotuksesta.
Markkinointivuodesta 1989/1990 tuotantotukeen lisätään samoissa olosuhteissa kuin toisessa alakohdassa on säädetty 50 prosentin suuruinen osuus kyseisestä todetusta erotuksesta, sanotun kuitenkaan rajoittamatta asetuksen (ETY) N:o 1010/86 4 artiklan 3 kohdan toisen alakohdan b alakohdassa tarkoitettua tarkastelua."
2. Korvataan 2 artikla seuraavasti:
"2 artikla
1. Tuotantotukihakemus on esitettävä kirjallisena sen jäsenvaltion toimivaltaiselle viranomaiselle, jossa perustuote on jalostettava.
2. Hakemuksesta on käytävä ilmi:
a) jalostajan nimi tai toiminimi ja osoite;
b) jalostettavien perustuotteiden luonne ja määrä valkoisena sokerina ilmaistuna, tai kun kyseessä on glukoosi, kuiva-aineena ilmaistuna;
c) sen kemiallisen tuotteen tullinimike ja kuvaus, jonka valmistukseen perustuotetta on käytettävä;
d) jalostuspaikka.
3. Jäsenvaltiot voivat vaatia lisätietoja.
4. Hakemukseen on liityttävä sellaisen vakuuden antaminen, jota 3 artiklassa tarkoitetun tukitodistuksen myöntäminen edellyttää.
5. Vakuus on 3,13 ECUa 100:aa kilogrammaa sokeria kohti valkoisena sokerina ilmaistuna, tai kun kyseessä on isoglukoosi, 100:aa kilogrammaa kuiva-ainetta kohti ilmaistuna.
6. Edellä 5 kohdassa tarkoitetun vakuuden vapauttamisen ensisijainen vaatimus komission asetuksen (ETY) N:o 2220/85() 20 artiklan mukaisesti on vähintään 95 prosentin suuruisen osuuden jalostaminen hakemuksessa mainitusta perustuotemäärästä asetuksen (ETY) N:o 1010/86 liitteessä annetuksi kemialliseksi tuotteeksi kyseisen tukitodistuksen voimassaoloaikana.
7. Edellä olevien 5 ja 6 kohdan soveltaminen edellyttää vakuuden vapauttamisen osalta ylivoimaiseen esteeseen liittyvien säännösten ja asetuksen (ETY) N:o 2220/85 V osaston säännösten soveltamista.
3. Korvataan 3 artiklan 3 kohdan c alakohta seuraavasti:
"c) jalostettavan perustuotteen luonne ja määrä valkoisena sokerina ilmaistuna, tai kun kyseessä on isoglukoosi, kuiva-aineena ilmaistuna,"
4. Korvataan 5 artikla seuraavasti:
"5 artikla
Tukitodistus on voimassa sen myöntämispäivästä alkaen sitä vahvistamisvuosineljännestä, jolloin tuotantotukihakemus otettiin vastaan, seuraavan kolmannen kuukauden loppuun saakka."
5. Lisätään 4 artiklaan 3 kohta seuraavasti:
"3. Jos asetuksen (ETY) N:o 1010/86 liitteessä mainittua kemiallista tuotetta ei valmistusmenetelmänsä vuoksi saada suoraan kyseisestä perustuotteesta, vaan tästä samasta perustuotteesta saadusta välituotteesta, tuotantotukea voidaan myöntää ainoastaan, jos valvonta käsittää kaikki jalostusvaiheet sen varmistamiseksi, että tämä välituote, samoin kuin edellä mainittu kemiallinen tuote, on saatu siitä perustuotteesta, jota varten tuotantotukea haetaan."
6. Korvataan 9 artiklan alussa ilmaisu "sokeri" ilmaisulla "perustuote".
7. Poistetaan 11 artikla.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1986.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä kesäkuuta 1986.

Labels: 17
6